Fratele meu, votantul PSD Numărul celor care vor ieși în stradă va crește exponențial și printre ei vor fi și oameni care au votat pentru PSD

miercuri, 1 februarie 2017, 10:30

Liviu Dragnea și Sorin Grindeanu n-au vorbit nici cu votanții lor!

Și pentru oamenii de stânga tot 1 noaptea era când a fost dat OUG-ul în Monitorul Oficial.

Guvernul lor nu i-a informat nici pe ei pe ordinea de zi pentru că nici pe ei nu i-a considerat demni să le argumenteze de ce se grăbesc și de ce sunt importante modificările Codului Penal.

Primul care suferă este cel care a crezut.

Și nu disprețul pentru el e soluția. Disprețul și superioritatea celorlalți la adresa lui e parte din ce l-a făcut să voteze PSD.

El e primul care suferă pentru că se simte înșelat.

Brusc, votantul PSD conștientizează că n-a votat PSD, ci o serie de oameni condamnați sau judecați care nu au fost pe lista pe care a pus ștampila.

Când s-a sculat de dimineață în duminica alegerilor, el nu s-a dus să voteze ca să le fie mai bine Elenei Udrea sau Ioanei Băsescu.

Până acum, PSD și Guvernul Grindeanu au ignorat manifestațiile pentru că ”oricum ăștia nu sînt ai noștri, nu ne votează niciodată”.

Dar numărul protestatarilor va fi mult mai mare.

Asta nu e o profeție, ci o părere. Societatea e biologie, nu matematică. Orice scriem e riscant.

Și, în ciuda părerii conspiraționiștilor, nimeni nu știe cum vor reacționa românii și nimeni nu-i poate scoate în piețe, după cum nimeni nu-i poate ține în case.

Dacă PSD se uita la cifrele din provincie în primul rând ar fi realizat că în Cluj, de pildă, nici la meciurile de fotbal nu participă 10.000 de oameni, cîți au fost în stradă duminică.

Acum, peste tot în țară, mulțimile nu vor crește, ci se vor multiplica. În câteva zile vom vedea.

Pentru că marșurile vor include, de această dată, și un număr important de votanți PSD, care se consideră și ei victimele unei ambuscade.

Presiunea locală, pe care toți primarii și parlamentarii o resimt primii, va fi copleșitoare.

Oamenii lor le vor bate obrazul.

Cunoscuții și simpatizanții le vor cere explicații.

Căci Sorin Grindeanu și Liviu Dragnea n-au conversat nici măcar cu propriul electorat când au luat decizia.

La ei tot 1 noaptea era când OUG-ul a fost publicat în Monitorul Oficial. Nici lor nu li s-a explicat, nici ei n-au fost considerați demni să audă argumentele inițiatorilor grațierii și dezincriminării.

Oamenii aceștia, votanții PSD, nu vin de pe altă planetă.

Nu merită desconsiderarea și reproșul nimănui.

Au votat ceva și s-au trezit cu altceva. Votanții dreptei cunosc foarte bine frustrarea genului acesta de păcăleală! Sau ați uitat cum Gabriel Oprea a fost parte a guvernărilor de dreapta?!

N-ați uitat.

Indiferent de opțiunea politică, hoția nu e dezirabilă în România.

Și unii și alții ne creștem copiii ca să nu fure, ca să nu profite, ca să nu abuzeze de cei care nu se pot apăra.

Ambuscada guvernamentală se va încheia într-un fel sau altul.

Fiecare generație e datoare să-și apere democrația.

Avem instituții, avem Constituție, care e un bun public, avem cultura protestelor și numai cine se teme de ele vede peste tot galerii de fotbal, ceea ce nu e deloc rău pentru că, în decembrie 1989, momentul victoriei a fost acela în care s-a cîntat ”Ole, ole, Ceaușescu nu mai e!”.

Pe ritmul stadioanelor a căzut cea mai sîngeroasă dictatură a Europei finalului de secol XX.

La fel, pe melodia stadioanelor vor cădea toți cei care nu înțeleg că puterea le e doar delegată.

Dar, după ce lucrurile se vor încheia într-o formă legală, să nu uităm că ceea ce ne trebuie cu adevărat e să reparăm sentimentul că suntem cetățenii aceleiași țări.

Există opțiuni politice, dar nu există superiori și inferiori, deștepți și proști.

Dovadă această dimineață în care emoția suferinței ne unește.